Wendekaranê Zanîngehê Munzurî yê ke polîsan ajanîye ferzê înan kerda, derheqê babete de Komeleya Heqanê Merdiman (ÎHD) a Dêrsimî de eşkerayîye daye. Îdarekarê HDPyî û xeylêk wendekarî tewrê eşkerayîye bîyî.
Eşkerayîye ra verî Hemserekê ÎHDyî yê Dêrsimî Gurbuz Solmazî qisey kerd û pare kerd ke wextê peyênî de Dêrsim de ferzkerdişê ajanîye zêdîyayo. Solmazî vat: ''Heyf ke dewlete ajanîye Dêrsim de vurnaye polîtîkayêke.''
Nameyê wendekaranê Zanîngehê Munzurî ser o Murat Aydinî metnê eşkerayîye wend. Aydinî ard ziwan ke alozî û polîtîkayê antîdemokratîkî vera wendekaranê zanîngehî bîyî xorin. Aydinî vat: ''Ma vera gef, teda, taciz û ajanîye xîret kenê. Wendekarê welatperwerî kampus û waran de yê. Ma vera ajanîye û tacîzî têgêrenê û nînan eşkera kenê.
Embazê ma yenê tacîzkerdene û seba ke ajanîye qebul nêkenê yenê tehdîtkerdene. Rejîmê qesre zaneno ke do şoro coka bi barbarî têgêreno û vano qey do çimê ma bitersno. Xîretê înan ser nêkewtî. Ma do vera polîtîkayanê çimtersnayîşî zî bi hêzê xo yo ke tarîxî ra girewto xo ver bidê.''
